VEGA præsenterer **Hushs Dorthe Gerlach fylder VEGA med dansksproget pop**   
*Onsdag den 22. april fylder Dorthe Gerlach Lille VEGA med hendes nye soloplade* Natlys*, der mixer hendes intense stemme med melankolske popflader i et halvelektronisk univers.*

**Intense og melankolske sange på dansk fra Hush-sangerinden**

Dorthe Gerlachs karakteristiske stemme har de seneste 10 år tegnet den ene halvdel af countrypop-duoen Hush. Sammen med Michael Hartmann har Dorthe Gerlach turneret heftigt i ind- og udland med sange som ”[A Lifetime](https://www.youtube.com/watch?v=xRR2v8Fegnw)” og ”[If You Go Breaking My Heart](https://www.youtube.com/watch?v=DQ2Z5oZLTTs)”. Hush er pt. på standby, og Dorthe Gerlach har derfor dedikeret sig til sin solokarriere.

**Melankolsk pop i elektronisk univers**

Når hun d. 1. april starter sin turné med sangene fra det kommende soloalbum *Natlys*, venter der publikum noget fuldstændig nyt og særligt. Det er første gang, [Dorthe Gerlach](https://www.facebook.com/dorthegerlach?fref=ts) turnerer som solist med eget band. Selv beskriver hun lyduniverset på *Natlys* som melankopop - et halvelektro­nisk univers, der både er poetisk og beskidt. Men først og fremmest bæres *Natlys* smukt af Dorthes velkendte, lysende rene og intense stemmeklang. Nyd førstesinglen fra albummet, der deler samme titel, ”[Natlys](https://www.youtube.com/watch?v=RrDohJQZ8gU)”.

**Intimt tekstunivers**

Modsat tekstuniverset i Hush synger Dorthe Gerlach udelukkende på dansk med solomaterialet. Om udfordringen fortæller sangerinden: ”*Det bliver specielt for første gang at skulle stå overfor et livepublikum og synge på dansk, og jeg er ærlig talt lidt nervøs. Eller spændt! Det bliver jo fedt endelig at kunne dele de her sange, og jeg har det helt fint med, at folk får lov til at komme tættere på*.”

I teksterne på *Natlys* konfronterer Dorthe Gerlach sig selv og sit liv. De blev en slags hjælp til at rydde op i hendes indre. Mens Dorthe har skrevet musik og tekst, har Michael Hartmann stået for lydproduktionen. Fra de stille skrøbelige sange til de større elektronisk spundne kompositioner.   
  
Sammen med Hush har Dorthe solgt mere end 100.000 albums, fået guld­plader og massiv airplay. Debuten gik nr. 1 på den danske hitliste og opnåede 5 DMA-nomineringer.

**Info om koncerten**  
Dorthe Gerlach (DK)  
Onsdag d. 22 april 2015, kl.21  
Lille VEGA, Enghavevej 40, 1674 Kbh. V  
150 kr + gebyr  
Forsalget starter tirsdag d. 11. november via VEGAs hjemmeside og Billetnet.